钦定古今图书集成/理学汇编/学行典/第222卷 > 赵延吾
## 钦定古今图书集成/理学汇编/学行典/第222卷 > 赵延吾

按《四川总志》：“赵延吾，字又安，成都府安县人。性纯孝，
事父母惟谨。幼岐嶷不凡，垂髫补郡弟子员，辄试高
等。延吾家甚贫，饔飧莫继，延吾不忍垂白枵惫，遂傅
邑城，课童蒙，资菽水以奉亲。每得粟，延吾即躬负归，
恬不为瘁。岁丁未七月，淫雨连旬，河水暴涨，时新榖
告登，延吾将所馆米二斗，急欲归献，以备晨炊，遂负”
之行。渡至中渡，巨浸冲激，延吾独力莫支，负米偃仆，
遂以潦溺告终。次日，延吾于积沙中僵植危立，肉色
如生。阖邑为之悲悼。请祀乡贤。